Vazirlar Mahkamasining 2019-yil 15-iyuldagi 589-son qarori bilan tasdiqlangan Dasturiy mahsulotlar va axborot texnologiyalari texnologik parki faoliyatini tashkil etish tartibi toʻgʻrisidagi nizomga oʻzgartirish va qoʻshimchalar kiritish toʻgʻrisida
(resolution, 2023-12-29)

Respublikamizda keyingi yillarda amalga oshirilayotgan keng koʻlamli islohotlar doirasida axborot texnologiyalari sohasini va dasturiy mahsulotlar ishlab chiqarishni yanada rivojlantirish uchun qulay shart-sharoitlar yaratildi, shuningdek, ushbu sohadagi startap-loyihalarni har tomonlama qoʻllab-quvvatlash, ichki va tashqi bozorlarda dasturiy hamda yuqori texnologiyali mahsulotlar va xizmatlarni targʻib qilishga qaratilgan ustuvor vazifalar belgilab berildi. Shu bilan birga, ushbu vazifalarni amalga oshirish doirasida Dasturiy mahsulotlar va axborot texnologiyalari texnologik parki (keyingi oʻrinlarda — IT-park) rezidentlari tomonidan amalga oshirishga ruxsat etilgan faoliyat turlari roʻyxatini kengaytirish zarurati yuzaga kelmoqda. Oʻzbekiston Respublikasi Prezidentining “2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturi toʻgʻrisida” 2023-yil 28-fevraldagi PF-27-son va “Maʼmuriy islohotlar doirasida raqamli texnologiyalar sohasida davlat boshqaruvini samarali tashkil etish chora-tadbirlari toʻgʻrisida” 2023-yil 24-maydagi PF-76-son farmonlari ijrosini taʼminlash, shuningdek, IT-park rezidentlariga qoʻshimcha shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2022 — 2026-yillarga moʻljallangan Yangi Oʻzbekistonning taraqqiyot strategiyasini “Insonga eʼtibor va sifatli taʼlim yili”da amalga oshirishga oid davlat dasturi toʻgʻrisida” 2023-yil 28-fevraldagi PF-27-son hamda “Maʼmuriy islohotlar doirasida raqamli texnologiyalar sohasida davlat boshqaruvini samarali tashkil etish chora-tadbirlari toʻgʻrisida” 2023-yil 24-maydagi PF-76-son farmonlari bilan IT-park rezidentlari tomonidan amalga oshirilishi mumkin boʻlgan faoliyat turlarini kengaytirish belgilanganligi maʼlumot uchun qabul qilinsin. 2. Vazirlar Mahkamasining 2019-yil 15-iyuldagi 589-son qarori bilan tasdiqlangan Dasturiy mahsulotlar va axborot texnologiyalari texnologik parki faoliyatini tashkil etish tartibi toʻgʻrisidagi nizomga ilovaga muvofiq quyidagilarni nazarda tutuvchi oʻzgartirish va qoʻshimchalar kiritilsin: IT-park rezidentlari tomonidan amalga oshirilishi mumkin boʻlgan faoliyat turlarini kengaytirish; IT-park rezidentlari tomonidan amalga oshirilishi mumkin boʻlgan faoliyat turlarini kengaytirilishi munosabati bilan IT-park rezidenti maqomini olish va undan mahrum qilishning qoʻshimcha asoslarini belgilash. 3. Mazkur qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. 2-bandda: quyidagi mazmundagi oʻn oltinchi xatboshi bilan toʻldirilsin: “Ekspert kengashi — Texnopark rezidenti maqomini olish uchun talabgorlik qiluvchi yuridik shaxslarning biznes rejalarini koʻrib chiqish va tahlil qilish maqsadida Direksiyada vazirliklar va idoralarning malakali mutaxassislari hamda boshqa mutaxassislardan iborat tarkibda tashkil etiladigan organ. Ekspert kengashining ish tartibi Direksiya tomonidan belgilanadi;” oʻn oltinchi-oʻn yettinchi xatboshilar tegishlicha oʻn yettinchi-oʻn sakkizinchi xatboshilar deb hisoblansin; 2. 4-band quyidagi tahrirda bayon etilsin: “4. Direksiyaga “Masʼuliyati cheklangan hamda qoʻshimcha masʼuliyatli jamiyatlar toʻgʻrisida”gi Oʻzbekiston Respublikasi Qonunining 39-moddasida belgilangan tartibda lavozimga tayinlanadigan Bosh direktor rahbarlik qiladi. Bosh direktorning vakolatlari Direksiya ustavida belgilanadi. Bosh direktor Direksiyaga yuklangan funksiyalar va vazifalar amalga oshirilishi uchun shaxsan javob beradi va Raqamli texnologiyalar vazirligining soʻrovi boʻyicha Texnopark va Direksiya faoliyati toʻgʻrisida hisobot taqdim qiladi.”; 3. 9-band quyidagi mazmundagi “d” va “e” kichik bandlar bilan toʻldirilsin: “d) axborot texnologiyalari sohasidagi loyihalarni venchur moliyalashtirish hamda akseleratsiya dasturlarini amalga oshirish faoliyati uchun Texnopark rezidenti maqomini olish maqsadida ariza bergan yuridik shaxslar Texnopark hududi yoki Direksiya filiallarining yuridik manzilida roʻyxatdan oʻtgan va ushbu manzilda joylashgan boʻlishi; e) kibersport sohasida xizmat koʻrsatish uchun Texnopark rezidenti maqomini olish maqsadida ariza bergan yuridik shaxslar Direksiya tomonidan tasdiqlanadigan roʻyxat boʻyicha xalqaro sertifikatga ega boʻlishi.”; 4. 14-bandning oltinchi xatboshisidagi “, ariza beruvchiga ushbu qarordan koʻchirma taqdim etiladi” soʻzlari “va veb-portal orqali ariza beruvchi xabardor qilinadi.” soʻzlari bilan almashtirilsin; 5. 18-bandda: toʻrtinchi xatboshidagi “soliq hisoboti nusxalarini” soʻzlari “soliq hisobotini” soʻzlari bilan almashtirilsin; 6. 21-bandda: quyidagi mazmundagi oʻn birinchi xatboshi bilan toʻldirilsin: “venchur moliyalashtirish va akseleratsiya dasturlarini amalga oshirish faoliyati bilan shugʻullanayotgan Texnopark rezidentlari Texnopark va uning filiallaridan roʻyxatdan oʻtgan yuridik manzilini boshqa manzilga oʻzgartirganda;”; oʻn birinchi xatboshi oʻn ikkinchi xatboshi deb hisoblansin; 7. 2-ilova quyidagi mazmundagi 19 — 22-bandlar bilan toʻldirilsin: “19. Multimedia va dizayn sohasida (veb-dizayn, grafika dizayni, kompyuter oʻyinlari dizayni, vektor grafikasi, 3D-grafika, vizuallashtiruvchi dizayn, interfeys dizayni, texnik dizayn, moushn-dizayn) xizmat koʻrsatish; 20. Dasturiy taʼminotdan foydalangan holda multiplikatsiya mahsulotlarini ishlab chiqarish; 21. Axborot texnologiyalari sohasidagi loyihalarni venchur moliyalashtirish hamda akseleratsiya dasturlarini amalga oshirish faoliyati; 22. Kibersport sohasida xizmat koʻrsatish.”.